Un om de afaceri din Slănic s-a gândit să întindă o mână de ajutor zecilor de sinistrați, evacuați din locuințe după ce o stradă s-a prăbușit efectiv în urmă cu aproape două săptămâni. Majoritatea slănicenilor găzduiți la hotelul Roberto, aflat la 50 de metri de locul surpării, sunt oameni trecuți de 70 de ani, disperați că, la bătrânețe, au fost nevoiți să își strângă agoniseala într-un bagaj și să plece, fără să știe când se vor întoarce în casele lor.
În timp ce Prefectura Prahova a dispus doar măsura evacuării a zeci de persoane din blocurile aflate în imediata apropiere a străzii 23 August, fără a oferi vreo soluție în acest sens oamenilor, Romică Moraru, fost primar al Slănicului în mandatul 2016-2020, candidat acum din partea Alianței Dreapta Unită, a pus la dispoziția celor evacauți camere la hotel pe perioadă nelimitată, asigurându-le sinistraților și mesele zilnice.
Citește și: „Cine răspunde de viețile noastre, domnule primar?” Localnicii din Slănic își strigă disperarea din cauza surpărilor de teren care, spun ei, înghit orașul (VIDEO)
„Din start vă spun, am decis să ajut fiindcă îmi stă în putere, nu ca să câștig ceva de pe urma acestor persoane amărâte. Sunt oameni de 70, 80 de ani, dar și familii cu copii, care au înțeles necesitatea evacuării din cauza pericolului, dar cărora nu li s-au dat de către autorități variante cu privire la unde ar putea sta până se va rezolva, sperăm, situația.
Cei în vârstă, mai ales, sunt foarte triști. Le e greu să accepte că, la anii lor, au plecat cu strictul necesar într-o sacoșă, fără să știe dacă mai apucă ziua în care să revină în casele lor. Le-am dat camere aici, la hotel, le asigur și mesele zilnice. Au făcut și Paștele aici, un Paște pe care am încercat să îl facem cât mai frumos, date fiind suferința și tristețea lor”, ne-a precizat Romică Moraru.
Până acum, din cauza surpării străzii 23 August, 42 de persoane au fost evacuate în primă fază din locuințe și alte 16, după cum a precizat prefectul județului, „au fost rugate să părăsească de bunăvoie apartamentele pe perioada lucrării de stabilizare a zonei”.